Paineilmalla heiluvat ukot on hankittu karkotustarkoituksiin Ruskon kaatopaikalle. Kuva: Ari-Pekka Auvinen

Lintutieteellisen yhdistyksen suojelutoimikunnan puheenjohtaja pitää karkotuskeinoja tehottomina ja surkuhupaisina.



Ruskon kaatopaikan jätekenttää suojaavan lintuverkon ongelmia yritetään ratkoa nyt paineilmakarkottimilla. Käytännössä karkottimet ovat festari- ja urheilutapahtumista tuttuja useiden metrien korkuisia hahmoja, jotka heiluvat paineilman vaikutuksesta.



Kehittämispäällikkö Jari Kangasniemen mukaan paineilmakarkottimet ovat olleet toiminnassa noin viikon ajan. Kangasniemen mukaan karkottimet ovat vähentäneet lintuverkkoon tarttuvien lintujen määrää.



"Verkot tarkistetaan pari kertaa päivässä. Kuluneen viikon aikana verkkoon on kuollut yksi tai kaksi lintua. Muutama lintu on irrotettu elävänä päivittäin", Kangasniemi sanoo.



Kangsaniemestä näyttäisi siltä, että paineilmakarkottimet toimivat.



"Suurin vaikutus kuitenkin lienee sillä, että olemme peittäneet kompostiaumat 10-20 senttimetrin paksuisella hakekerroksella."



Paineilmakarkottimia on tarkoitus hankkia lisää. Nyt niitä on kaksi.



Ruoanhimo voittaa karkottimen pelon



Pohjois-Pohjanmaan lintutieteellisen yhdistyksen suojelutoimikunnan puheenjohtaja Ari-Pekka Auvinen kuitenkin kritisoi paineilmakarkottimia. Auvinen kertoo laskeneensa keskiviikkoiltana lintuverkon alta toistasataa naurulokkia, kymmeniä naakkoja ja harmaalokkeja.



"Vaikea sanoa, onko takertumisia aavistuksen verran vähemmän kuin ennen, mutta joka tapauksessa niitä on aivan liian paljon. Jos karkotinvaikutus ei toimi, niin takertumisia tulee kun linnut törmäävät verkkoon. Eikä se toimi, jos eilenkin verkon alla oli parisataa lintua."



Ruskossa on kokeiltu lintujen karkottamiseksi lippusiimoja, muovisia varpushaukkoja, petolintujen ääniä ja laserkarkottimia. Auvinen tyrmää karkottimet tehottomina ja jopa surkuhupaisina.



"Kyse on siitä, että linnuille on tarjolla helppoa ruokaa käytännössä rajattomasti, eivätkä karkottimet toimi tällaista erityishoukutinta vastaan."

Auvisen mukaan ainoa keino estää takertumiset on estää lintujen pääsy kokonaan lintuverkon alle.



Kangasniemi myöntää, että ongelma on sitkeä.



"On sitäkin mietitty, että otetaan verkot pois, jos ne toimivat loukkuina. Vielä sitä päätöstä ei ole tehty, vaan yritämme ratkaista ongelman karkottimilla", Kangasniemi sanoo.